Gedagte vir die dag: Hy sal jou nie afbreek nie | Maroela Media
Gedagte vir die dag: Hy sal jou nie afbreek nie
'n Geknakte riet sal hy nie afbreek nie, 'n lamppit wat dof brand, sal hy nie uitdoof nie. (Jesaja 42:3)
Die "Dienaar van God" word in die Nuwe Testament aangewys as Jesus Christus. Hierdie beskrywing van Hom in Jesaja pas Hom soos 'n handskoen. Sy taak is om reg te maak, nie af te breek nie. Afgedwaaldes word gaan haal en teruggebring na die trop toe, sê Hy; ongehoorsame wegloopkinders word terugverwelkom in die Vader se huis. Hoe anders as ons, wat kwaad reageer as mense die goeie pad verlaat! Tollenaars word bevriend en dan bekeer. Selfs owerspeliges word nie veroordeel nie, maar gered van die straf van die wet. "Gaan maar en moet van nou af nie meer sonde doen nie," sê Jesus bloot vir haar (Joh 8:11).
As Hy die geknakte riet sien, breek Hy dit nie ergerlik af nie, maar maak dit weer regop. 'n Dowwe lamppit word nie uitgedoof nie, maar geduldig reggemaak, geknip dat dit weer helder kan brand. Die ou Bybelse woord "Heiland" (vandag vertaal as "Verlosser") beteken "Heelmaker" – een wat die heil of die heelheid bring. Dis Jesus se hart! Is jy stukkend? Verdwaal? Brand jou liggie flou? Is jy so moedeloos dat die trane vlak lê? Jesus gaan jou nie verder afbreek nie. Nee, Hy gaan jou weer regmaak.
Doen dit nou, Here, maak my heel! Amen.
ToekomsVenster: 'n Burger van die Vader se koninkryk
Baie dankie vir die insigewende boodskap.Ja ons kan op God vertrou Hy is ons heelmaker want Hy kan sien waardeer ons gaan.Vertrou net op Hom Hy SAL jou weer optel Geseende dag vir almal
Baie dankie vir die ware boodskap, ek sukkel soms om my probleme te oorhandig vir God en dis hoekom ek voel ons in so n gat kan beland. ons moet net onthou dat ons moet alles aan ons Hemelse Vader oorhandig dan sal Hy ons weer heel maak
Maryn van Wyk · 2 jaar gelede
Ek het ook gesukkel om God ten volle te vertrou, toe ek nie meer kon en besef ek het nou net vir God, toe kon Hy my help.